section_heading: Karijera
paragraph_text: U prvoj polovici 1493. godine imenovan je, uz Ivana Bota od Bajne, hrvatskim banom te im je povjereno da brane Senj od napada knezova Frankapana i da ograniče njihovu moć. Kad je knez Bernardin Frankopan u proljeće te godine, u pokušaju da povrati imanja koja je Frankapanima oduzeo kralj Matija Korvin (1458. – 1490.), okupirao Senj, banovi su na poziv samih Senjana odgovorili napadom na frankapansku vojsku te su ih potisnuli od Senja i opsjeli u Brinju. Prilikom opsade poginuo je Ivan Bot, a Derenčin je ostao jedini ban.